Ing. **Dana Meager**, rod. **Palinská** (\* 8. september 1974) je slovenská úradníčka, manažérka a daňová analytička. Od apríla 2016 do marca 2020 pôsobila ako štátna tajomníčka Ministerstva financií Slovenskej republiky.

Život
-----

### Vzdelanie a kariéra v súkromnej sfére

Vysokoškolské štúdium absolvovala  na Obchodnej fakulte Ekonomickej univerzity v Bratislave v rokoch 1992 – 1997.

V rokoch 1992 – 1997 a 1998 – 1999 pôsobila ako daňová analytička v spoločnosti KPMG TAX, k. s. medzitým v rokoch 1997 – 1998 bola administratívnou manažérkou v TRANSTRADE, s. r. o. V rokoch 2000 – 2002 pracovala ako staršia daňová konzultantka v DELOITTE & TOUCHE TAX, k. s. a v rokoch 2004 – 2013 pôsobila v spoločnosti Slovenský plynárenský priemysel, a. s. ako vedúca daňového oddelenia.

### Pôsobenie v štátnej správe

#### Viceprezidentka Finančného riaditeľstva SR

V roku 2013 opustila súkromnú sféru a stala sa viceprezidentkou Finančného riaditeľstva Slovenskej republiky. V tejto funkcii pôsobila do roku 2016, keď sa ujala funkcie štátnej tajomníčky Ministerstva financií Slovenskej republiky.

Ponuku údajne dostala od ministra financií Petra Kažimíra, straníka SMER-u – sociálnej demokracie. Dôvodom opustenia kariéry v súkromnom sektore mala byť *„profesionálna výzva"*, ale aj ambícia stať sa v budúcnosti ministerkou financií. Je tiež uvádzaná ako splnomocnenec vlády Slovenskej republiky pre vyjednávanie o ekonomickom páse hodvábnej cesty a námornej cesty 21. storočia a splnomocnenec pre Národný fond pre predvstupové nástroje PHARE, SAPARD a Prechodný fond.

#### Štátna tajomníčka Ministerstva financií SR

Do úradu štátnej tajomníčky Ministerstva financií bola schválená vládou 13. apríla 2016, menovaná bola o deň neskôr. Vo funkcii nahradila Ivana Lesaya.

Poslankyňa Národnej rady Slovenskej republiky Lucia Nicholsonová (Sloboda a Solidarita) 1. marca 2018 upozornila, že ešte ako viceprezidentka Finančnej správy sa Dana Meager mohla poznať s rodinou Vadalovcov a dokonca s nimi stráviť dovolenku v Kalábrii. Ministerstvo financií SR na toto tvrdenie odpovedalo: *„Štátna tajomníčka Dana Meager s menovaným pánom na žiadnej spoločenskej akcii nikdy nebola. Otázky ohľadne akéhokoľvek vzťahu s pánom Vadalom sú bezpredmetné."* Antonino Vadala je taliansky podnikateľ pôsobiaci na východnom Slovensku, najmä v sektore pôdohospodárstva; je členom skupiny talianskych podnikateľov podozrivých z prepojenia na zločineckú skupinu ’Ndrangheta z Kalábrie v Taliansku, teda kalábrijskú vetvu mafie. Podľa článku zavraždeného investigatívneho reportéra spravodajského portálu *Aktuality.sk* Jána Kuciaka Vadala a jeho príbuzní získavali zdroje hlavne z podvodov s dotáciami a finančnými príspevkami na poľnohospodársku produkciu, pričom skupina mala napojenie na predsedu vlády Slovenskej republiky Roberta Fica (SMER-SD) a ďalších predstaviteľov strany SMER-SD. 1. marca 2018 príslušníci Policajného zboru zadržali Antonina Vadalu spolu s ďalšími šiestimi talianskymi podnikateľmi podozrivými v prípade úkladnej vraždy Jána Kuciaka a jeho snúbenice Martiny Kušnírovej. Prípade je zatiaľ v štádiu vyšetrovania.

Referencie
----------

1. ↑  Dátum narodenia podľa výpisu z listu vlastníctva č. 1346 pre katastrálne územie Ružinov, obec Bratislava – mestská časť Ružinov, okres Bratislava II, vytvoreného cez katastrálny portál Úradu geodézie, kartografie a katastra Slovenskej republiky 2. marca 2018. Pozri:  *Vyhľadávanie podľa vlastníka* [online]. Bratislava: Úrad geodézie, kartografie a katastra Slovenskej republiky, [cit. 2018-03-02]. Dostupné online. .
2. ↑   Ľ. Jančík nahradí D. Meager vo funkcii zástupcu guvernéra ESM. *Teraz.sk*, 2020-6-17. Dostupné online [cit. 2020-06-18].
3. 1 2 3   *Štátny tajomník MF SR* [online]. Ministerstvo financií SR, rev. 2016-04-13, [cit. 2018-03-01]. Dostupné online.
4. ↑  *Zoznam absolventov 1944 - 2006* [PDF online]. Bratislava : Ekonomická univerzita v Bratislave, 2017-01-03 [cit. 2018-03-02], s. [799], riadok č. [42]. Dostupné online.
5. ↑  PETKOVÁ, Zuzana; MAKAROVÁ, Xénia. Nájomní manažéri Smeru. *etrend.sk* (Bratislava: TREND Holding), 2013-10-24. Dostupné online [cit. 2018-03-01]. ISSN 1336-2674.
6. ↑   *Dana Meager* [online]. Bratislava: Úrad vlády SR, [cit. 2018-03-01]. Dostupné online.
7. ↑  TASR. Novou štátnou tajomníčkou rezortu financií bude Dana Meager. *teraz.sk* (Bratislava: TASR), 2016-04-13. Dostupné online [cit. 2018-03-01].
8. 1 2   Opozícia hovorí o spojitosti Vadala so štátnou tajomníčkou. *Aktuality.sk* (Bratislava: Ringier Axel Springer Slovakia), 2018-03-01. Dostupné online [cit. 2018-03-01].
9. ↑   Minúta po minúte. *dennikn.sk* (Bratislava: N Press), 2018-03-01. Dostupné online [cit. 2018-03-01]. ISSN 1339-844X.
10. ↑  JABRIK, Peter; ROČEŇOVÁ, Zuzana; OTRIOVÁ, Jana; ČERMÁKOVÁ, Judita; SABO, Kristián. Polícia udrela na východe. Pozrite si raziu na Zemplíne. *Korzár Dolný Zemplín* (Bratislava: Petit Press), 2018-03-01. Dostupné online [cit. 2018-03-01]. ISSN 1335-4418.
11. ↑  KERN, Miro. Polícia sa pustila po talianskej stope a zatýkala na východe, objavujú sa čudné verzie. *dennikn.sk* (Bratislava: N Press), 2018-03-01. Dostupné online [cit. 2018-03-01]. ISSN 1339-844X.
12. ↑  TREND.sk, SITA. Antonina Vadalu zadržala NAKA, celkom zatkli 7 osôb. *etrend.sk* (Bratislava: TREND Holding), 2018-03-01. Dostupné online [cit. 2018-03-01]. ISSN 1336-2674.